RREGULLORE
Nr. 2, datë 24.10.2019
PËR ORGANIZIMIN E TREGJEVE TË PRODUKTEVE TË PESHKIMIT

Në mbështetje të pikës 4, të nenit 102 të Kushtetutës, shkronjës “g”, të pikës 3, të nenit 19, të ligjit nr. 64/2012 “Për peshkimin”, i ndryshuar, dhe pikës 9, të kreut I, të VKM nr. 464, datë 3.7.2019 “Për procedurat për shitjen e parë të produkteve të peshkimit”, ministri i Bujqësisë dhe Zhvillimit Rural, miraton rregulloren si më poshtë, 
KREU I
TË PËRGJITHSHME
1. Kjo rregullore përcakton mënyrën e organizimit dhe funksionimit të tregjeve të shitjes me shumicë të produkteve të peshkimit.
2. Menaxhuesi i tregut të shitjes me shumicë mund të jetë Drejtoria e Shërbimeve të Peshkimit dhe Akuakulturës ose Organizata e Peshkimit ose Njësia e Vetëqeverisjes Vendore. Në një treg të shitjes me shumicë ushtrojnë veprimtaritë e tyre dhe organet shtetërore, si Inspektorati i Peshkimit, Autoriteti Kombëtar i Ushqimit, struktura të njësive të vetëqeverisjes vendore, si dhe organe të tjera që kanë lidhje me funksionimin normal të një tregu të shitjes me shumicë.  
3. Tregjet e shitjes me shumicë janë struktura me interes publik, qëllimi i të cilit është promovimi i marketingut të produkteve me qëllim që të sigurohet shpejtësia dhe efikasiteti i përgjithshëm i rishpërndarjes së prodhimeve të peshkimit, zhvillimi i profesionalizmit sipërmarrës, mbrojtja e komponentëve më të dobët të prodhimit dhe të tregtisë, duke lidhur konsumin me prodhimin, duke garantuar zinxhirin e tregtimit, për të ulur kostot e përgjithshme.
KREU II
MENAXHIMI I TREGUT TË SHITJES ME SHUMICË
1. Për menaxhimin e tregut të shitjes me shumicë krijohet Komiteti Këshillimor i tregut të shitjes me shumicë me  mandat tre vjeçar. Anëtarët e Komitetit kanë të drejtë të rizgjidhen.
2. Në rastet kur menaxhimi kryhet nga njësitë e vetëqeverisjes vendore, Komiteti Këshillimor i tregut të shitjes me shumicë drejtohet nga kryetari i Bashkisë, i cili luan rolin e kryetarit dhe ka në përbërje: 
a) dy anëtarë të këshillit bashkiak nga të cilët njëri është përfaqësues i pakicës;

b) dy përfaqësues të pronarëve të anijeve të peshkimit, njëri përfaqësues i peshkimit tregtar industrial dhe tjetri përfaqësues i peshkimit tregtar artizanal, bregdetar;

c) një përfaqësues i tregtarëve me shumicë;
d) një përfaqësues i tregtarëve me pakicë;
e) një përfaqësues i industrisë përpunuese;   

f) Inspektori i Peshkimit; 

g) Inspektori i Drejtorisë së Autoritetit Kombëtar të Ushqimit;

h) një përfaqësues i kapitanerisë së porteve;

i) një përfaqësues i të punësuarve në tregun e shitjes me shumicë;
j) një përfaqësues i Drejtorisë së Shërbimeve të Peshkimit dhe Akuakulturës.
3. Në rastet kur menaxhimi kryhet nga organizatat, Komiteti Këshillimor i tregut të shitjes me  shumicë drejtohet nga kryetari/presidenti i organizatës, i cili luan rolin e kryetarit dhe ka në përbërje: 

a) dy anëtarë të organizatës, përfaqësues të pronarëve të anijeve të peshkimit, njëri përfaqësues i peshkimit tregtar industrial dhe tjetri përfaqësues i peshkimit tregtar artizanal, bregdetar;

b) një përfaqësues i tregtarëve me shumicë;

c) një përfaqësues i tregtarëve me pakicë;

d) një përfaqësues i industrisë përpunuese;   

e) Inspektori i Peshkimit; 

f) Inspektori i Drejtorisë së Autoritetit Kombëtar të Ushqimit;

g) një përfaqësues i kapitanerisë së porteve;
h) një përfaqësues i të punësuarve në tregun e shitjes me shumicë;
i) një përfaqësues i Drejtorisë së Shërbimeve të Peshkimit dhe Akuakulturës.
4. Në rastet kur menaxhimi kryhet nga institucioni përgjegjës për shërbimet e peshkimit dhe të akuakulturës, Komiteti Këshillimor i tregut të shitjes me shumicë drejtohet nga titullari i saj, ose një përfaqësues i autorizuar, i cili luan rolin e kryetarit dhe ka në përbërje:
a) dy përfaqësues nga Sektori i Menaxhimit të Porteve të Peshkimit: përgjegjësi i sektorit dhe përfaqësuesi lokal;

b) një ekonomist;

c) dy anëtarë të organizatës, përfaqësues të pronarëve të anijeve të peshkimit, njëri përfaqësues i peshkimit tregtar industrial dhe tjetri përfaqësues i peshkimit tregtar artizanal, bregdetar;

d) një përfaqësues i tregtarëve me shumicë;

e) një përfaqësues i tregtarëve me pakicë;

f) një përfaqësues i industrisë përpunuese;   

g) Inspektori i Peshkimit; 
h) Inspektori i Drejtorisë Rajonale të Autoritetit Kombëtar të Ushqimit;
i) një përfaqësues i kapitanerisë së porteve;
j) një përfaqësues i të punësuarve në tregun e shitjes me shumicë.
5. Komiteti Këshillimor i tregut  mblidhet nga kryetari sa herë që e sheh të nevojshme ose me 
kërkesë të bërë nga një e treta e anëtarëve.
Njoftimet e  takimit, me rendin e ditës, dërgohen tek anëtarët të paktën shtatë ditë para datës   së  mbledhjes, pa  paragjykuar  asnjë kërkesë  urgjente  që dërgohet  njoftim 24 orë nga çdo mjet i vlefshëm komunikimi.  
6. Në punimet e Komitetit  Këshillimor mund  të  marrin pjesë, pa të  drejtë vote, ekspertë për çështjet që do të shqyrtohen ose përfaqësues të grupeve të tjera të interesit. 

Njoftimet  e takimit, me rendin e ditës, dërgohen tek anëtarët të paktën shtatë ditë para datës   

së mbledhjes, pa paragjykuar asnjë  kërkesë  urgjente që  dërgohet  njoftim 24 orë  nga çdo mjet i vlefshëm komunikimi. 
7. Mbledhjet  quhen  të  vlefshme  kur në  të marrin pjesë  50% + 1 të anëtarëve të tij.
8. Anëtarët  e  Komitetit të cilët mungojnë për tri mbledhje rresht, pa arsye, humbasin mandatin. 
9. Vendimet merren me shumicë votash dhe në rast barazimi, vota e kryetarit është përcaktuese. 
10. Menaxhuesi i tregut vendos në mënyrë të pavarur mbi propozimet e Komitetit Këshillimor.
11. Detyrat e Komitetit Këshillimor, janë:
a) të propozojë ndryshime dhe përmirësime për pajisjet dhe shërbimet e tregut, në mënyrë që të sigurohet produktiviteti maksimal dhe përmirësimi i efikasitetit funksional përfshirë edhe sigurinë ushqimore;
b) të shprehë mendimin e tij për:

i. oraret e funksionimit të tregut të shitjes me shumicë;
ii. kriteret për ndarjen e vendeve të blerjes;
iii. tarifat për dhënien me qira të frigoriferëve;
iv. tarifat e shërbimeve të tregut të shitjes me shumicë;
v. rregulloren e tregut, duke sugjeruar edhe ndryshime;
vi. organizimin e personelit të nevojshëm për funksionimin e shërbimeve të tregut dhe për çdo ndryshim të këtij organizimi;
vii. çdo çështje tjetër lidhur me aktivitetet në tregun e shitjes me shumicë.
12. Pjesëmarrja në Komitetin Këshillimor të tregut të shitjes me shumicë është pa shpërblim. 
KREU III
DREJTORI I TREGUT
1. Drejtori i tregut emërohet dhe shkarkohet nga menaxhuesi i tregut, me propozim të Komitetit Këshillimor. Ai zgjidhet nga radhët e profesionistëve të fushave të peshkimit dhe  akuakulturës,  drejtësisë dhe ekonomisë, me eksperiencë pune të paktën 5 vjet në profesion. 
2. Drejtori është përgjegjës për funksionimin e rregullt të tregut dhe shërbimeve, organizimi i të cilit do të bëhet në përputhje me legjislacionin në fuqi. Ai drejton, mbikëqyr dhe cakton detyrat për secilin punonjës, cakton turnet dhe orët e punës.
3. Drejtori i tregut kryhen detyrat e mëposhtme:

a) konstaton plotësimin e kushteve për pjesëmarrjen në procedurën e ankandit;
b) mbikëqyr  kohën e hapjes dhe mbylljes së tregut;
c) siguron që operacionet e furnizimit të tregut të mos pengohen; 
d) siguron që të gjitha transaksionet e blerjes dhe shitjes janë kryer sipas ligjeve dhe rregulloreve;
e) autorizon në raste të jashtëzakonshme futjen dhe daljen e produkteve ushqimore përtej kohës së caktuar; 
f) propozon, me sugjerimin e operatorëve, nismat që synojnë favorizimin e furnizimit të tregut me produkte, zgjerimin e sipërfaqes së nevojshme për shitje;
g) verifikon faktin që mallrat dhe ambalazhet përputhen me kërkesat e përcaktuara në legjislacionin në fuqi;
h) verifikon, me kërkesë të palëve të interesuara ose kryesisht, cilësinë e produktit dhe dokumentacionin shoqërues;
i) është përgjegjës për përmbushjen e të gjithë detyrave të lënë nga inspektori i ngarkuar për inspektimin dhe mbikëqyrjen e shërbimit në treg;
j) siguron mospërdorimin e praktikave mashtruese lidhur me peshën e produktit apo të çdo praktike tjetër që mund të përdoret nga tregtarët;
k) rregullon inspektimet gjatë orarit të mbylljes së tregut dhe veçanërisht natën;
l) në raste urgjente, merr masat e nevojshme për të cilat raporton te menaxheri i tregut;
m) siguron pajisjet e duhura për të mundësuar ruajtjen e mallrave në treg;
n) miraton akte brenda përgjegjësive të tij, në funksion të mirë organizimit të tregut;
o) siguron që veprimtaria e tregtareve të kryhet në përputhje me legjislacionin në fuqi;
p) kujdeset për ushtrimin e kontrollit veterinar dhe higjeno-sanitar të produkteve të peshkimit në përputhje më legjislacionin në fuqi;
q) kujdeset për zgjidhjen e mosmarrëveshjeve që mund të lindin gjatë zhvillimit të ankandit. Brenda 30 ditëve nga lindja e mosmarrëveshjes palët e interesuar kanë të drejtë të paraqesin pretendimet e tyre, pranë drejtorit të tregut. Drejtori, brenda 30 ditëve, shqyrton pretendimet e tyre dhe vendos mbi to.
KREU IV
SHËRBIMET
1. Shërbimi i ngarkimit/shkarkimit ofrohet prej tregut të shitjes me shumicë, kundrejt pagesës së tarifës, përveç rasteve kur ky shërbim mbulohet nga shitësi. Tregu i shitjes me shumicë ruhet nga punonjës shërbimi ose nga shoqëri private të sigurisë fizike për gjatë zhvillimit të procedurës së ankandit.
2. Tregu i shitjes me shumicë ofron dhënien me qira të frigoriferëve, kundrejt pagimit të tarifës. Çdo subjekt që dëshiron marrjen me qira të frigoriferëve i drejton kërkesë drejtorit të tregut.
3. Në tregun e shitjes më shumicë funksionon shërbimi i arkës i cili kryhet nga një bankë e nivelit të dytë me detyrë ofrimin e shërbimeve për kryerjen e veprimet të pagesave midis operatorëve të tregut ndërmjet tyre, si dhe të operatorëve. 
4. Drejtori i tregut më shumicë, pas njoftimit të arkës, pezullon të gjitha transaksionet e blerjeve nga operatorët debitorë. 
5. Shërbimet që ofron tregu me punonjësit e vetë ose nëpërmjet të tretëve janë si më poshtë:
a) shërbimi i pastrimit të tregut; 

b) shërbimi i furnizimit me akull; 
c) shërbimi i arkës; 
d) shërbimi i ruajtjes; 
e) çdo shërbim tjetër ndihmës në treg. 
6. Zhvillimi i ankandit sigurohet nga shitësi. 

Ngarkohet Ministria përgjegjëse për peshkimin për zbatimin e kësaj rregulloreje.
Kjo rregullore hyn në fuqi pas botimit në Fletoren Zyrtare.

MINISTËR I BUJQËSISË 
DHE ZHVILLIMIT RURAL
Bledar Çuçi

